**Yexus hais tias, Koj Pab Tsis Koj Tus Kheej, Kuv Pab Tau Koj**

**Yauhas 5:1-14** "Tomqab ntawd thaum txog lub caij cov neeg Yudais ua koobtsheej raws li Vajtswv txoj kevcai, Yexus mus nram lub nroog Yeluxalees. 2Nyob hauv lub nroog Yeluxalees muaj ib lub pasdej nyob ze ze ntawm Roojloog Yaj. Muaj tsib lub qabkhav nyob ncig ntug pasdej. Qhovchaw ntawd lus Hinplus hu ua Npexathas. 3Muaj ib co neeg mob coob coob tuaj pw hauv tej qabkhav ntawd, tsis hais neeg digmuag, neeg cegtawv, neeg tuag tes, tuag taw. [Lawv tuaj nyob ntawd tos saib thaum twg lub pasdej ntas. 4Rau qhov Vajtswv ib tug tubtxib saum qaumntuj pheej los do lub pasdej ntawd. Thaum lub pasdej ntas, cov neeg muaj mob, yog leejtwg xub nqis mus hauv dej, tus ntawd tej mob txawm cia li zoo hlo.] 5Muaj ib tug txivneej twb mob tau pebcaug yim xyoo los lawm, nws tuaj pw ntawm lub pasdej. 6Yexus pom nws pw ntawd, Yexus paub hais tias, nws twb mob tau ntev los lawm, Yexus nug nws hais tias, **Koj puas xav kom koj zoo?**

7Nws teb Yexus hais tias, Yawg hlob, **thaum dej ntas tsis muaj neeg pab tuav kuv mus hauv pasdej.** Thaum kuv tabtom yuav mus twb muaj neeg xub nqis ua kuv ntej mus hauv lawm. 8Yexus hais rau nws hais tias, Koj cia li sawvtsees muab koj daim lev kauv nqa ais cia li mus tsev. 9Tamsim ntawd nws tus mob txawm cia li zoo hlo, nws khaws nkaus nws daim lev nqa tshawb hnyo taug kev lawm." Hnub ntawd yog hnubcaiv. 10Cov neeg Yudais tej nomtswv thiaj li hais rau tus txivneej uas Yexus twb kho zoo ntawd lawm hais tias, Hnub no yog hnubcaiv los sav. Koj nqa koj daim lev li ko, koj ua txhaum peb kevcai lawm laiv. 11Nws teb lawv hais tias, Tus uas kho kuv zoo lawm, nws hais rau kuv kom kuv cia li muab kuv daim lev kauv nqa ais cia li mus tsev. 12Lawv rov nug tus txivneej ntawd hais tias, Tus uas kom koj ua li ntawd yog leejtwg? 13Tiamsis tus txivneej ntawd tsis paub hais tias, xyov tus uas kho nws tus ntawd yog leejtwg, rau qhov muaj neeg coob coob tuaj nyob ntawd, thiab Yexus twb mus lwm qhov lawm. 14Tomqab ntawd Yexus mus pom tus txivneej no tuaj hauv lub Tuamtsev. **Yexus hais rau nws hais tias, Nimno koj twb zoo lawm. Koj tsis txhob rov ua txhaum dua, nyob tsam koj yuav raug kev txomnyem heev dua qhovqub.**

Cov Kwvtij thiab cov Nkaujmuam uas ntseeg hauv peb tus Tswv Yexus lub npe, Vajtswv txojkev hlub thiab txojkev thajyeeb nrog nraim sawvdaws, Amen.

Muaj ib tug txivneej Spanish npe hu uas Leon nws caij nkoj tuaj rau sab Mexico thiab sab nram south America nrav. Nws tuaj txog nrav thiab ntsib cov neeg Indian, lawv hais rau nws hais tias kom nws hauv lub qhov dej uas txhawv uas neeg sawvdaws suav hais tias yog lub qhov dej **kuabmuaj tsuas**. Leejtwg haus tas lawm tus ntawm yuav tsis laus thiab tsis txawj tuag. Yog li ntawd, nws muab los haus thiab xav hais tias yuav zoo li tej uas neeg cav cav ntawd. Tiamsis tej ntawd tsis zoo li tej lus uas neeg cav hais tias pab tau neeg nyob ntev thiab tsis tuag. Nws tau tuag tsis ntev tom qab nws haus cov nej ntawd vim yog nws raug ib xubneev tshuaj. Tsis yog tiam ntawd xwb tiamsis tiam no los tseem muaj neeg ntseeg tej qhov dej uas hais tias haus lawm yuav kho neeg tej mob thiab neeg yuav tsis laus (dej kuabmuaj tsuas). Ib lub qhov dej nyob rau Mexico City neeg tseem ntseeg hais tias lub qhov dej yuav pab tau neeg zoo mob thiab tsis laus thiab. Neeg ntseeg tej no tiamsis neeg tsis ntseeg tus uas yog Vajtswv uas tsim neeg thiab tej no thiab tus uas pub tau txojsia rau neeg thiab tus uas yog txojsia.

Vajtswv txojlus hais txog lub pas dej Npexathas hauv lub nroog Yeluxalees. Yog vim li cas neeg tiam ntawd ho ntseeg hais tias lub pas dej no yuav uas rau neeg zoo mob. **Lolus "Npexethas" lub ntsiab yog -** qhov chaw uas muaj txojkev hlub. Lawv ntseeg hais tias, muaj Vajtswv txojkev hlub nyob rau ntawm lub pasdej no. **Thiab lawv ntseeg hais tias Vajtswv ib tug Timtswv yuav los do lub pasdej ces tus ua xub xub mus rau hauv lub pasdej ua ntej tshaj plaws tus ntawv tej mob yuav zoo.** Tej zaum yeej muaj tus zoo lawm, cov neeg Ixayees uas muaj mob thiaj li tuaj zov lub npadej no txhua txhua hnub thiab Vajtswv txojlus los yeej hais li ntawd thiab.

**Nyob rau Yauhas tshooj 5 no, yog lub sijhawm ua kevcai hla dhau ntawm cov neeg Ixayees. Yog li ntawd, lub sijhawm no, Tswv Yexus thiaj li nqi rov mus rau hauv lub nroog Yeluxalees, mus ua kevcai hla dhau raws li Vajtswv (Nws Leejtxiv) tej lus samhwm.** Kevcai hla dhau yog cov neeg Ixayees ua thiab nco txog txojkev muaj yeej uas Vajtswv pab lawv cov yawgkoob thiab pogkoob dim txojkev ua cev qhev tim Iziv tebchaws. Twb yog vim li ntawm, Vajtswv thiaj samhwm kom cov neeg Ixayees lawv yuav tsum nco ntsoov ua txhua txhua lub xyoo, ua qhia rau lawv tej menyuam ib tiam dhau ib tiam txog Vajtswv txojkev hlub uas Vajtswv tso lawv dim txojkev ua cev qhev ntawm vajntxwv Falaus txhais tes. Cov neeg Ixayeej txhua leej yuav tsum tau tuaj rau hauv lub nroog Yeluxalees thiab tuaj koom uake ua kevcai hla dhau.

**Tus Txiv neej uas mob tau 38 xyoo…** Lub sijhawm no Tswv Yexus thiaj li nqi pem Kalilais suav tebchaws los rau nram lub nrog Yeluxalees. Thaum Tswv Yexus los txog rau ntawm lub pasdej uas hu uas “Npexathas”, nws thiaj ntsib ib tug txivneej uas mob tau 38 xyoo. Vajtswv txojlus tsis hais qhia txog tus txivneej no tus mob hais tias nws tus mob yog mob dabtsi. Tiamsis Vajtswv txojlus hais tias nws mob tau 38 xyoo thiab nws pab tsis tau nws tus kheej.

**Vajntsujplig Dawbhuv tsoov Yauhas sau txog Vajtswv txojlus no kom cov neeg uas nyeem pom txog tej txujci no thiab pom txog Tswv Yexus yog leejtwg thiab kom tsis txhob saib mus rau lub lub pasdej Npexethas ntawd.** Vajtswv txojlus hais tias tus txivneej no nws tuaj pw ntawm lub pasdej ntev lawm tiamsis tsis muaj leejtwg pab nws thaum lub pasdej no cov dej ntas. Lwm tus uas muaj mob thiab muaj neeg pab, lawv xub nqi mus rau hauv lub pasdej ua ntej tus txiv neej no txhua zaus. Yog li ntawd nws thiaj li tseem niaj hnub ntseeg thiab tos hais tias yeej yuav muaj ib hnub uas nws yuav tau xub nqi mus rau lub pasdej no, thiab cia siab hais tias lub pasdej no yuav ua rau nws tus mob zoo raws li lawv txojkev ntseeg. Vajtswv txojlus tsis qhia hais tias vim li cas lub pasdej no thaum ntas es yog leejtwg nqi mus rau hauv, tej dej ntawd yuav ho kho tau tej neeg muaj mob zoo. Vajtswv txojlus hais txog hais tias, muaj Vajtswv ib tug tsimtswv los do lub pasdej kom cov dej ntas, yog leejtwg nqi mus ua ntej ces tus ntaws tej mob yuav zoo. Vajtswv tus Ntsujplig Dawbhuv tsoov Yauhas sau rau neeg pom txog Vajtswv txojlus ntu no, kom neeg txhaum pom mus rau ntawm Yexus Khetos tus uas yog tus Cawmseej, tsis txhob xav txog lub pasdej no (losyog cov dej uas neeg tiam no cav cav hais tias yuav pab tau lawv zoo mob thiab tsis txhawj tuag). Yauhas xav kom peb cov nyeem pom txog Yexus Khetos tus uas yog Vajtswv tus Tub, tus uas yog Vajtswv muaj hwjchim kho tau neeg tej mob thiab tus uas yog txojsia. Thiab qhia txog Yexus Khetos yog leejtwg?

**Yexus Hlub tus txiv neej no….** “Muaj ib tug txivneej twb mob tau pebcaug yim xyoo los lawm, nws tuaj pw ntawm lub pasdej Npexathas no txhua txhua hnub. Yexus pom nws pw ntawd, Yexus paub hais tias, nws twb mob tau ntev los lawm, Yexus nug nws hais tias, **Koj puas xav kom koj zoo?**” Tswv Yexus paub hais tias tus txivneej muaj mob tau 38 xyoo thiab nws pab tsis tau nws tus kheej thaum uas lub pasdej no ntas. Yexus hlub nws thiab nug tus txivneej ntawd hais tias, Koj puas xav zoo? Vim li cas Yexus ho paub hais tias tus txivneej mob los tau ntev lawm? **Yauhas 2:25** *"Thiab Nws tsis cheem tsum leejtwg ua timkhawv txog neeg rau nws, rau qhov nws yeej paub tej uas nyob hauv neeg lub siab."* Yexus yog Vajtswv, nws yeej paub ib puas tsav yam. Tsis tas leejtwg yuav qhia rau nws.

**Tus txivneej no nws pab tsis tau nws tus kheej.** *“Nws teb Yexus hais tias, Yawg hlob, thaum dej ntas tsis muaj neeg pab tuav kuv mus hauv pasdej. Thaum kuv tabtom yuav mus twb muaj neeg xub nqis ua kuv ntej mus hauv lawm.”* Yawg hlob kuv pab tsis tau kuv tus kheej. Vajtswv txojlus tsis tau hais tias nws tus mob yog mob dabtsi. Tiamsis Vajtswv txojlus hais tias, cov neeg mob uas coob coob tuaj pw ntawm lub pasdej ntawm muaj cov neeg dimmuag, ceg tawv thiab tuag tes tuag taw. Tiamsis qhov uas Vajtswv txojlus qhia yog nws tus mob uas rau nws pab tsis tau nws tus kheej nqi mus rau hauv lub pasdej thaum tej dej tab tom ntas. Thiab tsis muaj leejtwg pab nws.

**Koj pab tsis tau koj tus kheej, cia kuv pab koj.** *“Yexus hais rau nws hais tias, Koj cia li sawvtsees muab koj daim lev kauv nqa ais cia li mus tsev. Tamsim ntawd nws tus mob txawm cia li zoo hlo, nws khaws nkaus nws daim lev nqa tshawb hnyo taug kev lawm."* Vim yog txoj kev txhaum Adam thiab Evas, tus txivneej no thiaj li raug txojkev mob kev nkeeg no thiab nws pab tsis tau nws tus kheej. Tswv Yexus hlub nws heev thaum Yexus pom nws pw ntawm ntug pasdej. Yexus hais rau nws hais tias, **“Koj puas xav zoo? Cia kuv pab koj”** vim koj pab tsis tau koj tus kheej. Yexus qhia rau nws paub hais tias Yexus kom nws tsis txhob tso siab rau lub pasdej ntawd. Yexus pab nws tsis yog pab nqa nws mus rau hauv lub pasdej thaum cov dej ntas. Tiamsis Yexus uas qhia rau nws kom nws pom hais tias Yexus yog leejtwg? Thiab kom nws tso siab rau Yexus tus uas yog Vajtswv. **Yexus hais rau nws hais tias,** “Koj cia li sawvtsees muab koj daim lev kauv nqa ais cia li mus tsev. Tamsim ntawd nws tus mob txawm cia li zoo hlo, nws khaws nkaus nws daim lev nqa tshawb hnyo taug kev lawm." Tus txivneej tus mob txawm li zoo thiab sawvtsee nqa nws daim lev thiab mus tsev vim nws txojkev ntseeg ua rau nws zoo nws tus mob.

**Koj twb zoo lawm tsis txhob ua txhaum ntxiv lawm.** Lolus uas Yexus hais rau tus txiv no hais tias, **“koj twb zoo lawm tsis txhob ua txhaum ntxiv lawm”.** Tswv Yexus qhia rau tus txivneej no txog tus mob ntawm sab nqaijtawg thiab qhia rau nws pom txog tus mob ntawm sabntsujplig. Yexus kho nws tus mob ntawm sab nqaijtawg zoo lawm vim yog Vajtswv txojkev hlub (grace) tsis yog tus txivneej no ua nws lub neej zoo los nws tes haujlwm zoo. **“Vim yog kev hlub xwb xwb”** (by grace alone) uas Yexus Kho nws tus mob. Tiamsis ntawm sab ntsujplig Tswv Yexus hais tias, koj twb zoo lawm (zoo sab nqaijtawg thiab sab ntsujplig) tsis txhob mus ua txhaum ntxiv lawm. Vim nws ntseeg ua rau nws dim ntawm nws tus mob ntawm sab nqaijtawv. Tiamsis Yexus Kheto tseem txhawj txog nws sab ntsujplig, thiaj qhia kom tus txiv neej no tsis txhob mus ua kev txhaum lawm. Tiamsis tso siab rau Yexus, tus uas yog tus Cawmseej ntawm sab ntsujplig. Ntseeg kuv, tsis txhob mus txhaum ntxiv lawm.

**Peb yuav xav hais tias peb tsis muaj mob li tus txivneej no –** Peb twb tsis digmuag, tuag tes tuag tau, li tus txivneej uas Yauhas hais no. Yuav uas li cas hais tias peb muaj ib tug mob thiab no? Vajtswv txojlus hais tias, tus uas tsis muaj mob yeej tsis mus ntsib kws khomob. Peb tuaj pehawm Vajtswv thiab hnov nws txojlus txhua lub limtiam yog peb muaj mob es peb thiaj li tuaj rau ntawm cov tshuaj uas yuav kho tau peb tus mob. Peb tus mob uas peb muaj ntawm txaus ntshai tshaj li digmuag, tuag tes tuag taw losyog HIV thiab Cancer uas neeg ntiajteb ntshai tshajplaws. Peb tus mob uas txaus ntshai tshajplaws no yog txojkev txhaum uas peb lub siab nyiam ua txhua hnub txhua hmo. Tus mob no tsis muaj neeg ntiajteb yuav pab tau peb thiab peb tus mob no peb pab tsis tau peb.

**Peb tus mob yog mob dabtsi?** Peb tus mob yog mob ntawm sab ntsujplig uas twb tuag lawm. **Peb tus mob, mob tau ntev li cas lawm?** Txhij thaum uas koj xeeb los ntawm koj niam lub plab ces koj twb muaj tus mob no lawm. Tej zaum mob los tau 5 xyoo, 10 xyoo, 15 xyoo, 25 xyoo losyog 65 xyoo. Thaum peb yug los peb twb muaj tus mob uas yog Kev txhaum nruabntiab lawm. *Tus mob no twb ua rau peb tuag lawm, yuav ua li cas peb thiaj li pab tau peb tus kheej?* **Peb pab tsis tau peb tus kheej, tus neeg tuag yeej pab tsis tau nws tus kheej.**

**Peb pab tsis tau peb tus kheej.** Peb cov ntseeg los puavleej muaj ib tug mob thiab peb pab tsis tau peb tus kheej ib yam li tus txivneej uas Yauhas hais no. Peb tus mob, peb twb mob txij thaum peb xeeb rau hauv peb niam lub pab lawm. Tus mob no, tsis muaj leejtwg yuav kho tau yog tsis yog Tswv Yexus. **Nkauj Qhuas Vajtswv 51: 5** *"Kuv muaj txim txij hnub yug kuv los, kuv yog neeg txhaum txij puag hauv nruabthiab los."* Vajtswv txojlus hais tias tus neeg uas xeeb hauv nws niam lub plab xwb tus ntawd twb muaj tus mob uas yog kev txhaum nruabthiab lawm. Tus mob no, tsis muaj leejtwg yuav kho tau. **Yelemis 30:12;15** *“Tus TSWV hais rau nws haivneeg hais tias, tsis muaj neeg yuav kho tau nej tej qhovtxhab zoo, tsis muaj neeg kho tau nej tej kev mobnkeeg. 15Nej tsis txhob nroo nroo vim nej muaj mob, yeej tsis muaj leejtwg yuav kho tau nej tej mob. Tej no twb yog kuv rau txim rau nej ntag, rau qhov nej ua txhaum loj kawg li thiab ua phem ua qias heev.”*  Vajtswv hais tias txojkev txhaum twb uas rau peb tuag lawm. Tus uas tuag lawm yuav ua li cas pab nws tus kheej tau? Vim txojkev txhaum yog txojkev tuag. **Loos 6:23** *“Nqujnqi ntawm txojkev txhaum yog txoj kev tuag.”* Peb tus mob no twb ua rau peb tuag lawm. Tus neeg tuag yuav ua li cas pab tau nws tus kheej. Tus txivneej mob tau 38 xyoo tseem hais tau lus rau Tswv Yexus, “hais tias tsis muaj leejtwg pab nws”. Peb cov uas sabntsujplig twb tuag lawm yuav ua li cas hais tau lus rau peb tus Tswv uas yog tus Cawmseej Yexus. **Leejtwg thiaj yuav pab tau peb dim ntawm peb tus mob, uas yog txojkev tuag ntawm kev txhaum?** Nws teb Yexus hais tias, Yawg hlob, thaum dej ntas tsis muaj neeg pab tuav kuv mus hauv pasdej. Thaum kuv tabtom yuav mus twb muaj neeg xub nqis ua kuv ntej mus hauv lawm. **Loos 7:24** *"Leejtwg thiaj yuav tso kuv dim hauv lub cev uas coj mus txog kev tuag no?"* Peb los yuav hais ib yam li tus txivneej no hais thiab, “Yawg hlob tsis muaj leejtwg pab kuv tus mob ntawm txoj kev txhaum”, vim kuv tus mob no twb ua rau kuv tuag rau txojkev txhaum lawm. Leej thiaj li yuav pab kuv vim **Kuv pab tsis tau kuv tus kheej. Yexus yuav teb rau koj ib yam li teb rau tus txivneej uas mob tau 38 xyoo hais tias, koj puas xav zoo? Kuv pab tau Koj….!** Tsis muaj ib yam uas Yexus Khetos uas yog Vajtswv yuav ua tsis tau. Qhov uas Yexus Khetos los rau hauv lub ntiajteb twb yog Nws los pab cov neeg ua muaj txim li peb thiab paub hais tias peb yog neeg txhaum. Tus uas paub hais tias nws yog neeg txhaum thiab lees nws tej kev txhaum tus ntawd twb zoo ntawm nws tej kev txhaum uas ua nws tuag thiab rov muaj sia nyob hauv Yexus Khetos lawm. Yexus hais tias, Kuv yog txojsia, tus uas nyob hauv kuv, tus ntawd twb muaj sia mus ibtxhis lawm.

**Vim yog Vajtswv txojkev hlub xwb,** Vajtswv thiaj li xaiv peb rau hauv Nws tus Tub Yexus, uas yog tus cawm peb cov neeg txhaum uas twb tuag rau peb tej kev txhaum lawm. Peb cov uas yog neeg txhaum uas twb tuag lawm, thaum peb uas npavtixamas, peb nrog Yexus tuag, thaum Vajtswv tsa Nws Tub Yexus sawv rov los, peb nrog Yexus sawv ibyam nkaus. Yog li ntawd, peb cov uas Vajtswv xaiv thiab ntseeg Nws Leejtub, peb muaj sia nyob hauv Nws Leejtub Yexus Khetos. **“Peb pab tsis tau peb tus kheej, tiamsis Yexus Kheto pab tau peb.”**

**Yexus hais tias, nej pab tsis tau koj tus kheej, cia Kuv pab nej.** Peb puas tso siab rau Tus Tswv Yexus uas yog tus Cawmseej pab peb? Pwb puas xav zoo pwb tus mob uas yog kev txhaum? Tus mob uas tsis muaj leejtwg pab tau peb thiab twb ua rau peb tuag lawm. Yexus hais tias, NEJ PUAS XAV ZOO? **“KUV PAB TAU NEJ”.** Ua Vajtswv tsaug uas vim yog Vajtswv txojkev hlub uas Vajtswv muaj pub rau peb los ntawm Tswv Yexus. **Mathais 11:28-30** *"28Nej cov uas sab sab vim nej ris nra hnyav, nej cia li los cuag kuv, kuv yuav cia nej so. 29Kuv yog tus muaj lub siab dawb, siab zoo, nej cia li los kwv kuv tus quab thiab kawm tej uas kuv qhia, nej thiaj yuav tau so. 30Tus quab uas kuv muab rau nej kwv yoojyim kwv, thiab lub nra uas kuv muab rau nej ris, lub ntawd tsis hnyav."*

**Peb los zoo ib yam li tus txivneej mob tau 38 xyoo, uas nws pab tsis tau nws tus kheej.** Peb pab tsis tau peb tus kheej. Peb tus mob uas twb ua rau peb tuag ntawm sab ntsujplig lawm, peb pab tsis tau peb tus kheej. Peb tsis txhob cia siab rau peb tes haujlwm zoo uas peb xav hais tias peb yuav xyaum ua peb lub neej kom zoo kawg nkaus uas tsis hla Vajtswv tej lus samhwm ib nqi li, es kom Vajtswv thiaj zoo siab rau peb thiab qhua hais tias peb ua tau zoo kawg nkaus. **Yog leejtwg xav li ntawd, tus ntawd yog ib tug neeg uas ruam kawg nkaus li.** Leejtwg thiaj li tsis tau ua txhaum losyog hla Vajtswv ib nqi lus samhwm? Vajtswv txojlus yeej qhia meej meej hais tias, neeg ntiajteb yeej tsis muaj ib tug twg ua tau haum Vajtswv dejsiab nyiam. Txhuas tus puavleej ua txhaum. **Loos 3:23** *“Rau qhov txhua tus puavleej ua txhaum huv tibsi, tsis muaj ib tug ua tau zoo raws li Vajtswv lub siab nyiam”.*  Leejtwg thiaj li yuav ua tau haum Vajtswv dejsiab nyiam? Txawm yog Anplahas uas Vajtswv txojlus suav hais tias leejtxiv ntawm txojkev ntseeg los nws puavleej ua txhaum thiab tawm tsam Vajtswv tej lus samhwm. Peb puas zoo npaum Anplahas? Tsis peb sawvdaws los puavleej yeej tsis zoo npaum Anplahas thiab peb puavleej yog neeg txhaum. Yog, tsis yog los ntawm Tswv Yexus, leejtwg thiaj ua tau haum Vajtswv Leejtxiv dejsiab nyiam thiab khav tau hais tias nws dim vim yog nws tes hawjlwm zoo. **Loos 3:24** *“Tiamsis Vajtswv hlub lawv, Vajtswv thiaj li coj lawv los nrog Vajtswv sib raug zoo. Vajtswv ua li ntawd rau qhov lawv ntseeg Yexus Khetos tus uas tso lawv dim”.*  Vim yog Vajtswv txojkev hlub hauv Tswv Yexus xwb peb thiaj li dim. Tswv Yexus ua tau Vajtswv uas yog Nws Leejtxiv Txhua txhua nqi lus samhwm tiav log pub rau peb neeg ntiajteb txhua tus. Los tej uas Yexus Khetos uas no, Vajtswv suav hais tias peb dawbhuv thiab ncajncees.

**Hnub no, Yexus Khetos hais rau peb ib yam li hais rau tus txiv neej uas mob tau 38 xyoo tias**, **"Nej puas xav zoo?"**  Thaum Yexus hais rau tus txivneej mob tau 38 xyoo tias, **“koj puas xav zoo?** Nws ntseeg thiab nws tus mob thiaj li zoo hlo thiab nqa nws tej qhov txhia chaw rov qab mus tsev. Peb puas ntseeg hais tias peb tus Tswv Yexus Kheto pab tau rau peb zoo ntawm peb tus mob uas twb ua rau peb tuag rau sab ntsujplig lawm? Cia li ntseeg thiab tso siab rau nws tes haujlwm uas nws ua pub rau peb (lub ntiajteb), tsis txhob tso siab rau peb tes haujlwm zoo, peb yeej zoo tshaj li tus txivneej uas mob tau 38 xyoo ntawd. Peb pab tsis tau kom peb zoo ntawm peb tus mob uas yog kev txhaum. **Tsuas yog Tswv Yexus tibleeg xwb thiaj li pab tau peb tus mob no zoo.** Los ntawm nws txojkev tuag saum ntoo khaublig, nws cov ntshav twb ntsuav cov uas ntseeg NWS tej kev txhaum huv tibsi lawm. **Peb puas xav zoo?** Yog hnub no peb xav zoo ntawm peb tus mob uas yog txojkev txhaum uas twb ua rau peb tuag rau sab ntsujplig lawm, cia li tso siab rau Yexus Khetos tes haum uas NWS ua saum ntoo khaublig, tes haujlwm ntaws twb ua rau peb dawbhuv thiab ncajncees rau ntawm Leejtxiv lub xubntiag lawm. **Loos 3:26** *“Vajtswv txib Yexus Khetos los tuag theej neeg lub txhoj, Vajtswv thiaj li zam tau lawv lub txim, rau qhov lawv ntseeg Yexus Khetos. Vajtswv ua li ntawd qhia rau sawvdaws paub hais tias, Vajtswv yog tus ncajncees”.*

**Peb puas ntseeg hais tias Yexus pab tau peb tus mob phem uas yog txoj kev txhaum no?** los yog koj tseem xav ib yam li Na-amas uas tsis ntseeg hais tias Elixas tej lus kom nws nqi mus da tus dej Yauladees 7 zaus ces nws tej mob yuav zoo lawm. Tiamsis Na-amas tsis ntseeg thiab tseem npautaws thiab khiav mus. **Vajntxwv 5:10** *"Elixas, nws txib nws tus tubqhe tuaj hais rau Na-amas hais tias, Koj cia li mus da xya zaus dej hauv tus dej Yauladees, koj tej mob yuav zoo dudais 11Tiamsis Na-amas npautaws thiab khia lawm. Na-amas yws yws hais tias, Kuv xav hais tias, ntshai nws yuav tawm tuaj cuag kuv, tuaj tsa ncauj thov tus Tswv uas yog nws tus Vajtswv, thiab yom tes rau saum kuv tej mob kom tej mob zoo. Ua cas nws tsis ua li ntawd? 12Tus dej Anpanas, thiab tus dej Fapas pem lub nroog Damaxes tseem huv dua tej dej hauv Ixayees tebchaws no. Kuv mus da tej dej ped nyaj yuav zoo lawm los pauj."*  Muaj ntau zaus peb los zoo li yam li Na-amas, peb tsis ntseeg thiab tso siab rau Yexus Khetos tes haujlwm uas nws ua pub rau peb txhua tus thiab Vajtswv tej lus cogtseg uas Vajtswv cog rau neeg hais tias yog leejtwg ntseeg NWS leejtub, tus ntawd yuav dim thiab tau txojsia mus ibtxhis thiab tsis rau txojkev puas tsuaj. **Yauhas 3:16** *“Rau qhov Vajtswv hlub neeg ntiajteb kawg li, nws thiaj li txib Nws tibleeg Tub los rau hauv ntiajteb, tus uas ntseeg Nws Leejtub, tus ntawd yuav tsis rau kev ploj kev tuag, tiamsis yuav tau txojsia ntev dhawv mus ibtxhis”.*  Peb puas ntseeg hais tias Yexus Khetos pab tau peb zoo ntawm peb tus mob phem uas yog txojkev txhaum? **Peb tus mob phem thiab txaus ntshai no tsuas yog Tswv Yexus ibleeg xwb thiaj yuav pab tau peb.** Leejtwg thiaj li muaj hwjchim kov yeej tus mob uas phem thiab qias no? Tsis yog peb tus kheej, tsis yog peb txiv losyog peb niam, tsis yog peb ib tug phoojywg zoo, tsis yog peb tus kws khomob thiab tsis yog peb tus xwbfwb vim tej neeg uas hais los no lawv los puavleej tuag rau lawv tej kevtxhaum thiab twb pab tsis tau lawv tus kheej ib yam li peb, lawv yuav ua li cas pab tau peb. Tus neeg tuag lawm yeej pab tsis tau nws tus kheej thiab lwm tus. Tsuas yog Tswv Yexus, tus uas yog Vajtswv tib leegtub xwb thiaj li muaj hwjchim kom yeej peb tus mob thiab pab tau peb dim ntawm tus mob no**. Nws twb kov yeej thiab sawv rov qab los muaj sia lawm. Nws twb rhuav tau dab lub hwjchim ntawm txojkev tuag lawm.** Tsis txhob tso siab rau peb tus kheej thiab peb tes haujlwm tias yuav pab tau peb dim ntawm Vajtswv txojkev txiavtxim. Tiamsis tso siab rau Nws Leejtub Yexus Khetos, tus uas los yug ua neeg muaj roj muaj ntshav ib li yam peb, thiaj li theej tau peb cov uas yog neeg txhaum lub txim. **Khaulauxais 1: 13** *“Vajtswv twb cawm peb dim dab ntxwgnyoog lub hwjchim, thiab coj peb los rau nws tus Tub uas nws hlub kav lawm. 14Tus Tub ntawd yog tus uas zam peb tej kev txhaum thiab pub peb muaj kev ywjpheej”.* Hnub no Yexus Khetos hais rau peb ib yam li hais rau tus txivneej mob 38 tau xyoo, hais tias, **"Peb puas xav zoo?" vim peb pab tsis tau peb tus kheej, cia Nws pab tau peb”** Amen.

Xh. Soobntxawg Lauj

Grace Hmong Ev. Lutheran Church

September 24, 2017

[Gracehmong17@gmail.com](mailto:Gracehmong17@gmail.com)

913-909-3742